Der skåles, musikken spiller i baggrunden og der føres samtaler på kryds og tværs af bordet og lokalet. Det kan være svært nok at føre en samtale, hvis man har normal hørelse, men for hørehæmmede med høreapparat kan det være helt umuligt. Det skal et nyt projekt fra Aalborg Universitet lave om på. Sammen med GN Resound bruger universitetet 12 millioner på ny teknologi, der kan bruges i høreapparater, og som i samspil med for eksempel mobiltelefoner skal kunne afkode, når man sidder i en situation som beskrevet ovenfor. - Kvaliteten og forståeligheden af tale skal forbedres, så personer med høreapparat kan deltage lige så aktivt i samtaler som personer uden nedsat hørelse. Samarbejdet og synergien mellem GN Resound og Audio Analysis Lab på Aalborg Universitet giver en unik mulighed for at løse dette væsentlige problem, fortæller Frederik Gran, der er Senior Research Manager ved GN Resound. Projektet bliver støttet med 6 millioner kroner af InnovationsFonden.

Referat:
Innovationsfonden giver seks millioner til nordjyske projekter.